ԲԱՐԵԿԵՆԴԱՆ

Ահա եկավ հայոց ազգին օրերը,

Հանեցեք հիները, հագեք նորերը:

Բարեկենդան, փորեկենդան,

Բարեկենդան օրեր է,

 Խելքս գլխես կորեր է…

Բարեկենդանը հայկական հին տոներից է: Դա հայերի ամենաուրախ տոնն է եղել: Մարդիկ երկու շաբաթ կերել-խմել են, երգել, պարել, ուրախ խաղեր են խաղացել, դիմակահանդեսներ են կազմակերպել: Այդ տոնից հետո պասն է սկսվել. մարդիկ չեն կերել այն, ինչ կենդանիներից են ստացել` յուղ, միս, ձու, կաթ, մածուն:

Բարեկենդանին փոքրերը մեծի հագուստ էին հագնում, տղաները` աղջկա, ոմանք ծաղրածու էին դառնում: Հաճախ մեկին թարս նստեցնում էին էշին, պոչը տալիս ձեռքը և ծաղրում.

-Ճամփա էշի պարոնին,

Անբեղն է գալիս, ճամփա տվեք:

Դրա հետ կապված երգ էլ կա՝ Էշ պատվական:

Արտաքինը պիտի հնարավորին չափ ծիծաղաշարժ լիներ, դեմքերին դնում էին ծիծաղելի դիմակներ կամ մուր, ալյուր քսում, ածուխով ներկում: Երեխաները տեսարան էին ներկայացնում գյուղի կյանքից կամ խաղում էին որևէ սրամիտ սյուժե:

Բարեկենդանի հերոսներից էին ձեռնափայտին հենված ծերուկը, կուզիկ զոքանչը, հաստափոր ու ագահ տերտերը, նոզայը, փայտե ուղտը:

Տոնական օրեր, տոնական եռուզեռ

Երեխաները, դաստիարակն ու ծնողները պատրաստում են տարբեր դիմակներ (կենդանիների, թռչունների, մրգերի, բույսերի և այլն): Պատրաստում են «ուղտ խաղացնելու՚ համար փայտի վրա ամրացված ՙուղտի գլուխ՚` «Բարեկենդանի կարևոր խորհրդանիշերից մեկը:

Բացի դրանից պատրաստում են`

երկու տիկնիկ` հարսի և փեսայի

Նոզայի դիմակ

Ակլատիզի տիկնիկ

Ուտիս տատի տիկնիկ

Դաստիարակը կազմակերպում է փոքրիկ խաղեր, խաղ-ներկայացումներ` նշված կերպարներին ծանոթանալու, կերպարների առանձնահատկությունները ընկալելու, ասույթները սովորելու և հասկանալու համար, որ ծեսի ժամանակ իրենց անելիքն իմանան, հասկանան:

Դաստիարակը ինքը կարող է Մեծ տատ դառնալ, որ տոն- խաղը կազմակերպի:

**Ծրագրային ընթացիկ աշխատանքներ**

* Սկսում են տարատեսակ դիմակներ պատրաստել
* Զվարճալի լուսանկարների ցուցահանդես՝ ուսուցիչներ, սովորողներ, ծնողներ
* Էլեկտրոնային նյութեր են պատրաստում՝ Բարեկենդանի, դրա կերպարների մասին
* Համեղ կերակուրների բաղադրատոմսեր և պատրաստում
* Մանակախաղերի, ազգային խաղերի նկարահանումներ
* Բարեկենդանի երգերի կարաոկեների ստեղծում

Դդումը դառնում է Բարեկենդանի խորհրդանիշ

Դդմագովքեր

Դդմածաղրեր

Դդմային կերակուրներ՝ ներկայացնում են բաղադրատոմսերը, եփում են, պատմում են

**Ընտանեկան նախագծեր՝**

* + Մեր մանկության խաղերը
* Հեքիաթասաց տատ ու պապ
* Բարեկենդանի համով-հոտով ուտելիքներ
* Ընտանեկան ուրախ ներկայացումներ
* Ուրախ, ծիծաղելի լուսանկարներ
* Բարեկենդան հեքիաթի բեմականացում, ռադիոբեմադրում
* Երգ-պարերի ուսուցում և բեմադրում

**Երգերի ցանկ՝**

* Գնացեք տեսեք
* Դան դան դանեդան կամ այլ կատակերգ
* Աղվես
* Քուրիկ Զիզի -խաղերգ

**Բեմադրվող պարեր**

* Էշ-պարոն
* Լեն թուփ ու կանաչ տերև

**Մինչև Բարեկենդանի ծիսակատարություն**

Սովորում կամ կրկնում են Բարեկենդանի երգերը, ասույթները:

Պատրաստում են Նոզայի դիմակը և շարունակում են պատրաստել իրենց դիմակները: Ներկայացում են խաղում, որի հերոսը Նոզայն է:

Այդ հերոսի հետ կապված երգեր, ասույթներ, կատակներ, ծաղրանքներ են սովորում:

Գոմշակռիվ և աքլորակռիվ են խաղում:

Պատրաստում են հարսի և փեսայի տիկնիկները:

Բարեկենդանի նոր երգեր, ասույթներ, կատակներ, ծաղրանքներ են սովորում:

Պատրաստում են ուղտի գլուխը և սովորում այն խաղացնել:

Պատրաստում են Ակլատիզի տիկնիկը:

Պատրաստում են Ուտիս տատի տիկնիկը:

ՀՈՒՇԱԹԵՐԹԻԿ

**Ուղտի գլուխը** պատրաստվում է հաստ ստվարաթղթից կամ փայտե թիթեղից, որի վրա հագցնում են կտորից նախօրոք կարված ՙգլուխը՚, իսկ ՙգլխի՚ մեջ լցնում են բամբակ կամ կտոր: Այն ամրացվում մոտ 1 մետր երկարություն ունեցող բարակ փայտին: Երեխաներից մեկը բռնում է փայտը և պարացնում այն:

**Նոզայը** խառնակիչ, թափթփող, խանգարող, վախեցնող կերպար է` չարաճճի ծաղրածու: Բարեկենդանը, լինելով ուրախության, կատակների տոնախմբություն, կերուխումի, դիմակահանդեսի տոն, չէր կարող չունենալ այդ կերպարը: Նրան տարբեր շրջաններում տարբեր անուններ են տվել: Բացի դրանից, ամեն ոք իր պատկերացումն ուներ նրա տեսքի մասին: Որոշ տեղերում Նոզայ խաղացողի դեմքին, ձեռքերին ալյուր էին քսում, ցանում էին շորերի վրա: Բոլոր դեպքերում նա զվարճացնում էր, խառնաշփոթ ստեղծում: Երբեմն նրան բաժին էին տալիս, որ հանգստանա, համոզում էին, որ գնա: Նոզայի դիմակը կարելի է պատրաստել սև գույնի ստվարաթղթով, վրան կպցնել տարբեր գույնի ժապավենի նման կտորներ: Հագուստը` թափթփված, մի փոքր մեծ: Գլխին կարելի է դնել մորթուց փափախ (գլխարկ): Ավելի հարմար կլինի, որ Նոզայ դառնա որևէ բարձրդասարանցի:

**Հարսի և փեսայի** տիկնիկները պետք է պատրաստել ծիծաղելի և տգեղ:

**Ակլատիզը** միշտ հիշեցնում է պասի մասին, ՙպասի հսկիչն՚ է: Երբ ցանկանում են պասի ժամանակ արգելված կերակուր ուտել, Ակլատիզը հիշեցնում է` չի կարելի: Մեծերը նրանով միշտ վախեցրել են փոքրերին: Ակլատիզը պատրաստում են սոխի գլխից (երբեմն` կարտոֆիլից): Սոխն ամրացնում են խաչաձև փայտի գլխին, մեջը յոթ փետուր խրում, որոնք պասի յոթ շաբաթներն են խորհրդանշում: Ամեն շաբաթվա վերջին օրը մի փետուր են հանում: Վերջին փետուրը հանում են Զատիկին նախորդող շաբաթ օրը. հաջորդ օրը Զատիկն է:

Ակլատիզի թևերին կախում են կծու պղպեղներ, քարեր, կոճակներ, որոնք իբր ՙընկնում են պասը խախտողի գլխին՚ կամ պասը խախտելիս աղմկում են:

Ուտիս տատը ազատության, կերուխումի հովանավորն է:

**Աքլորակռիվ**

Աջ ձեռքով մեջքի կողմից բռնում են ծալված ձախ ոտքը և թռչկոտելով աջ ոտքի վրա` ուսով այնքան են իրար թեթևակի խփում, մինչև խաղացողներից մեկը վայր է ընկնում, պարտվում:

**Գոմշակռիվ**

Խաղացողները չորեքթաթ իրար հրում են ուսերով: Նույնը կատարում են կանգնած: Խաղում են կատակով` աշխատելով պարտվել:

**Խաղ Նոզայ**

Անհրաժեշտ պարագաները խորանարդիկներ կամ այլ իրեր են, որոնք իբր թե ուտելիք են, Նոզայի դիմակ, որևէ կենդանու` թղթից պատրաստված պոչեր, թել, արկղ:

Խաղի ընթացքը

Խաղին մասնակցում է 8 -10 երեխա: Հատակին թելով ուղղանկյուն են ստանում. Դա «սեղանն» է: Սեղանից 3-5 մետր հեռու դրվում է Նոզայի արկղը: Երեխաները «սեղանին» շարում են «մրգերը» (խորանարդները) , մեկը դառնում է խաղավար և մյուսների հետ նստում սեղանի» մոտ: Այնպես են նստում, որ սեղանի մի կողմը բաց մնա: Մեկն էլ Նոզայ է դառնում, կանգնում սեղանից հեռու` իր արկղի մոտ: Հնչում է պարային երաժշտություն: Պարելով գալիս է Նոզայը: Նա պարում է, ծամածռություններ անում` մյուսների ուշադրությունը շեղելու համար, հարմար պահ ընտրելով` փորձում է սեղանից «ուտելիք» փախցնել և գցել իր արկղի մեջ: Եթե մինչև երաժշտության ավարտը (այն կարող է դաստիարակն անջատե) Նոզայը կարողանում է խորանարդ փախցնել, մի պոչ է ստանում` որպես խրախուսանք, եթե չի կարողանում, ուրիշն է դառնում Նոզայ: Եթե Նոզայը կարողանում է 2 անգամ պոչ ստանալ, փոխվում են «սեղանակիցները»:

**Ծիսակատարություն**

Ամբողջ ընթացքում ուղտն իր համար շրջում է, պարում, ուրախանում:

Տոնն սկսում է Մեծ տատը.

\_Ահա եկան հայոց ազգի օրերը,

Հանեցեք հիները, հագեք նորերը:

Հետո հրավիրում է սեղան գցելու: Պատրաստում են ուտելիքներով լի սեղան: Հագնում են դիմակներն ու հանդերձանքը:

Մեծ ու փոքր իրար հետ երգում ու խաղում են «Թագվորի մեր» երգը: Մեծ տատը զարմանում է.

\_ Թագվորի մեր, վախեցա՞ր, դե դուրս արի:

Սկեսուրի տիկնիկը խաղացնելով` մայրիկի հետ առաջ է գալիս ՙթագվորի մերը՚:

Նրան ծաղրում են: Մեծ տատն ասում է.

\_ Արի’, պառա’վ, քեզ գովենք, ջաղացից ելած դևի նման ես:

Երեխաների մի խումբ. \_ (ծաղրելով) Աչքդ փոս է, քիթդ ծուռ է, փետրահան հավի նման ես:

Մի ուրիշ խումբ. \_ Երեսիդ միսն է գնացել, միայն ոսկորդ է մնացել:

Երրորդը. \_Բերանդ ատամ չի մնացել, չորացած քոթուկի նման ես:

Չորրորդը. \_ Վրա գլուխդ քրքրվել, պառաված շան նման ես:

Բոլորը երգում են «Տրինո» երգը:

Մայրիկի հետ առաջ է գալիս ՙհարսը՚` հարսի տիկնիկը խաղացնելով.

- Ես խունջիկ-մունջիկ հարսիկն եմ, մեծ քիթ ունեմ սարի պես, ծուռ ոտքերով, կուզիկ մեջքով…

Փեսա.

\_Ես էլ քաչալ փեսան եմ, գլխիս երկու մազ ունեմ ու ոտքերիս հասնող բեղեր:

Հնչում է զուռնան, Մեծ տատը աքլորակռիվ է կազմակերպում:

Աօլորակռվից հետո էշ պատվական կատակերգն են խաղում: Խաղից հետո

 ներս է մտնում Նոզայը: Բոլորը փախչում են այս ու այն կողմ: Նոզայն աշխատում է խառնել ամեն ինչ` հագուստները, առարկաները, սեղանի սպասքը և այլն: Մի փոքր անկարգություն անելով և Մեծ տատից իր բաժինը` խնձոր ստանալով` հեռանում է:

Ծաղրանքները սովորողներն են հորինում, և ծրագրում բերված նմուշները փոխարինվում են նրանց հորինածներով:

Նորից ուրախություն է, երգում են «Մի էծ ունեմ ուլերով» երգը: Ամբողջ ընթացքում Ուտիս տատը որևէ մեծի հետ երեխաներին տարբեր ուտեստներ է հյուրասիրում: Երգում են ՙՔուրիկ Զիզի՚ երգը: Արտասանում են կատակային խաղիկներ, կատակում են իրար հետ, իրար հյուրասիրում:

Գալիս է Ակլատիզը:

Ակլատիզ. \_Ուտել խմելը պրծա~վ, յուղն ու պանիրը պրծավ, ոչ մի չորթան ու թթու թան: Պասի օրերը եկան:

Ուտիս տատ. \_Ա’յ Ակլատիզ, պասը կանցնի, Զատիկ կգա, Ուտիս տատին սպասող միշտ կա:

Խումբն ասում է .

\_Տատը գնաց` շերեփը ձեռքին,

Պապը եկավ` ճիպոտն ուսին:

Տատն ու երեխաները միասին արտասանում են.

\_Ակլատիզ, չվանը վիզ,

Եկավ մեզ հյուր, կախվավ երդիս:

Յոթը շաբաթ քարքաշան,

ճժեր հալան ու մաշան:

Երեխաներից մեկը.\_

Մեծ պասն եկավ, տես ինչ բերեց:

Խումբ.\_

Հիսուն օրեր հետը բերեց,

Սոխ ու սխտոր կանոն դրեց,

Փորիս հալը շատ վատ եղավ:

Բարով եկար, զեյթուն քեռի,

Հազար բարի օրհնած լոբի:

Բոլորը միասին.

-Եկանք ի Բարեկենդան, կերթանք ի Զատի~կ:

Ձեզ` Բարեկենդան, մեզ` բարի Զատիկ:

Տոնախմբությունն ավարտվում է ՙԳնացեք, տեսեք՚ երգով: Ակլատիզին կախում են առաստաղից կամ դնում են խմբում` տեսանելի տեղում, մինչև Զատիկ ամեն շաբաթ նրանից մի փետուր են պոկում: Ուտիս տատի տիկնիկը պահում են մինչև Զատիկ:

Ծեսը կարող է այլ ընթացք ունենալ: Պետք է հիշել և կարևորել` բարեկենդանի ծեսին

բոլորն ուրախացել են, կատակել, երգել, պարել, կերել, խմել, խաղացել տարբեր խաղեր,

կազմակերպել տարբեր ներկայացումներ,

 ծաղրել են բոլորին` տերտերին, հարսին, փեսային, թագավորին, դատավորին,

միշտ ներկա են եղել Ուտիս տատն ու Ակլատիզը,

 միշտ ուղտ են պարեցրել:

Բարեկենդանից հետո սկսվում է Մեծ պասը: